Istorya 70: Hi Jonas Ngan an Daku nga Isda
KITAA an lalaki nga aada ha tubig. Namimeligro gud an iya kinabuhi, diri ba? Lalamuyon na hiya hini nga isda! Kilala mo ba hiya? Hiya hi Jonas. Aton kitaon kon kay ano nga nahingada hiya hini nga makuri nga kahimtang.
Hi Jonas usa nga propeta ni Jehova. Waray pag-iha katapos mamatay hi propeta Eliseo, nagsiring hi Jehova kan Jonas: ‘Kadto ha daku nga syudad han Ninibe. Duro karaot an ginbubuhat han mga tawo didto, ngan karuyag ko nga sumatan mo hira mahitungod hito.’
Kondi diri karuyag ni Jonas nga kumadto. Salit sinakay hiya ha barko nga tipahirayo ha Ninibe. Waray malipay hi Jehova ha paglikay ni Jonas. Salit nagpahinabo Hiya hin makusog nga bagyo. Makusog hinduro ito nga haros malunod na an barko. Nahadlok gud an mga tripulante, salit nangamuyo hira ha ira mga dios nga buligan hira.
Katapos, hi Jonas nagsiring ha ira: ‘Magsiringba ako ni Jehova, an Dios nga naglarang han langit ngan han tuna. Ngan naglikay ako ha ginpapabuhat ni Jehova ha akon.’ Salit an mga tripulante nagpakiana: ‘Ano an amon pagbubuhaton ha imo basi umundang an bagyo?’
‘Ilabog ako ha dagat, ngan magigin malinaw ito utro,’ siring ni Jonas. Diri karuyag han mga tripulante nga buhaton ito, kondi han nagtikakusog an bagyo napiritan hira ha paglabog kan Jonas ha dagat. Dida hito, inundang dayon an bagyo ngan naglinaw utro an dagat.
Han nagtikalunod hi Jonas ha tubig, ginlamoy hiya han daku nga isda. Kondi waray hiya mamatay. Tulo ka adlaw ngan tulo ka gab-i nga nakadto hiya ha tiyan hito nga isda. Nagbasol gud hi Jonas nga waray hiya sumugot kan Jehova ngan waray kumadto ha Ninibe. Salit maaram ka ba kon ano an iya ginbuhat?
Nag-ampo hi Jonas kan Jehova nga buligan hiya. Salit, ginpahinabo ni Jehova nga iluwa han isda hi Jonas ha mamara nga tuna. Katapos hito, kinadto hi Jonas ha Ninibe. Diri ba nagtututdo ini ha aton nga importante gud nga sugton an bisan ano nga ginpapabuhat ha aton ni Jehova?
Libro han Jonas ha Biblia.
Mga pakiana
- Hin-o hi Jonas, ngan ano an ginpapabuhat ni Jehova ha iya?
- Tungod kay diri karuyag ni Jonas nga kumadto ha lugar nga ginsiring ni Jehova, ano an iya ginbuhat?
- Ano an iginpabuhat ni Jonas ha mga tripulante basi umundang an bagyo?
- Sugad han makikita mo ha retrato, ano an nahitabo han nagtikalunod hi Jonas ha tubig?
- Mationan-o kaiha hi Jonas ha tiyan han daku nga isda, ngan ano an ginbuhat niya didto?
- Kinain hi Jonas katapos hiya iluwa han daku nga isda, ngan ano an igintututdo hini ha aton?
Dugang nga mga pakiana
- Basaha an Jonas 1:1-17.
Ano an inabat ni Jonas mahitungod han iya toka ha pagsangyaw ha mga taga-Ninibe? (Jon. 1:2, 3; Prob. 3:7; Ekles. 8:12)
- Basaha an Jonas 2:1, 2, 10.
Pinaagi han eksperyensya ni Jonas, kay ano nga makakasarig kita nga babatunon ni Jehova an aton mga pag-ampo? (Sal. 22:24; 34:6; 1 Juan 5:14)
- Basaha an Jonas 3:1-10.
Kay ano nga makapadasig ha aton nga gin-gamit la gihapon ni Jehova hi Jonas bisan kon waray hiya sumugot han iya siyahan nga toka? (Sal. 103:14; 1 Ped. 5:10)
Ano an igintututdo ha aton han eksperyensya ni Jonas ha mga taga-Ninibe mahitungod ha paghukom-nga-daan ha mga tawo ha aton teritoryo? (Jon. 3:6-9; Ekles. 11:6; Buh. 13:48)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn